b'\n_START_ARTICLE_\nToranosuke Takagi\n_START_SECTION_\nUra\n_START_PARAGRAPH_\nTakagi aloitti kilpauransa kilpailemalla pienemmiss\xc3\xa4 Formula -sarjoissa 1990-luvulla. Vuonna 1993 h\xc3\xa4n siirtyi ajamaan Japanin Formula 3 ja Formula 3000 -sarjoja, joista parhaaksi tulokseksi j\xc3\xa4i toinen sija vuoden 1995 Formula 3000 -kaudelta._NEWLINE_Takagi nousi Formula Nippon -sarjasta Tyrrell-tallin testikuljettajaksi kaudeksi 1997 ja sai tallipaikan kaudeksi 1998. Ensimm\xc3\xa4isen\xc3\xa4 kautenaan h\xc3\xa4n ei saavuttanut suurta menestyst\xc3\xa4, koska vauhdistaan huolimatta Takagi oli ep\xc3\xa4luotettava ja virhealtis kuljettaja, mink\xc3\xa4 seurauksena h\xc3\xa4n ei ker\xc3\xa4nnyt yht\xc3\xa4\xc3\xa4n pistett\xc3\xa4. Parhaimmillaan Takagi oli kahdesti yhdeks\xc3\xa4s. Seuraavalla kaudella Takagi siirtyi Arrows-talliin, jossa saavutti kauden avauskilpailussa uransa parhaaksi sijoitukseksi j\xc3\xa4\xc3\xa4neen seitsem\xc3\xa4nnen sijan. Kauden loppu sujui heikosti, sill\xc3\xa4 Takagi keskeytti kahdeksassa viimeisess\xc3\xa4 kilpailussa. H\xc3\xa4nen sponsoritukensa kuitenkin heikkeniv\xc3\xa4t ja F1-uran viimeiseksi kilpailuksi j\xc3\xa4i Japanin Grand Prix 1999._NEWLINE_F1-uran j\xc3\xa4lkeen Takagi siirtyi takaisin Formula Nippon -sarjaan, jossa h\xc3\xa4n voitti mestaruuden kaudella 2000. Sen j\xc3\xa4lkeen h\xc3\xa4n siirtyi vuonna 2001 Yhdysvaltoihin ajamaan Toyotan autoilla CART ja IndyCar -sarjoihin. Vuonna 2005 Takagi palasi kuitenkin Japanin ratasarjoihin, joissa on voittanut vuoden 2005 Super GT -sarjan mestaruuden. Takagi ajoi viimeisen kautensa Super GT -sarjassa isommassa GT500-luokassa vuonna 2008 ja lopetti uransa kauden p\xc3\xa4\xc3\xa4tteeksi.'